**Vakok és Gyengénlátók Közép-Magyarországi Regionális Egyesülete
34. hírlevél**

## Tartalom

[1. Állásajánlat](http://freemail.hu/mail/index.fm#1.hir)
[2. Igényekhez igazodó szolgáltatási idővel üzemel májustól a Louis Braille Támogató szolgálat](http://freemail.hu/mail/index.fm#2.hir)
[3. Már csak pár nap a határidőig!](http://freemail.hu/mail/index.fm#3.hir)
[4. Kecskemétre látogat a Szempont klub](http://freemail.hu/mail/index.fm#4.hir)
[5. CIVIL NAP és utcabál a XV. kerületben](http://freemail.hu/mail/index.fm#5.hir)
[6. Lőrincen ismét vár a klub!](http://freemail.hu/mail/index.fm#6.hir)
[7. Az úti cél: Aszód](http://freemail.hu/mail/index.fm#7.hir)
[8. Hegyek között, völgyek között](http://freemail.hu/mail/index.fm#8.hir)
[9. “FELHŐK FELETT” - repüléstörténeti kiállítás a KÖKI-ben](http://freemail.hu/mail/index.fm#9.hir)
[10. NARRÁCIÓ](http://freemail.hu/mail/index.fm#10.hir)
[11. A Láthatár bolt ajánlatai](http://freemail.hu/mail/index.fm#11.hir)
[12. Az MVGYOSZ felhívása](http://freemail.hu/mail/index.fm#12.hir)
[13. Apró hírek – program morzsák](http://freemail.hu/mail/index.fm#13.hir)

## 1. Állásajánlat

Tárgy: Hirdetés támogató szolgálatvezetői állásra
A Vakok és Gyengénlátók Közép-Magyarországi Regionális Egyesülete (VGYKE) Louis Braille Támogató Szolgálata 2016. szeptember 1-ei kezdéssel munkatársat keres az alábbi pozícióba:
Feltételek: precizitás, jó írásbeli és szóbeli kommunikáció, felhasználó szintű számítástechnikai ismeret
Munkakör: támogató szolgálatvezető
Iskolai végzettség: felsőfokú végzettség

* szociális munkás,
* szociálpedagógus,
* igazgatásszervező, szociális igazgatás szakirányú végzettséggel,
* okleveles szociális munkás,
* okleveles szociálpolitikus,
* konduktor,
* mentálhigiénikus,
* gyógypedagógus,
* szociális menedzser.

Előny: támogató szolgálatvezetői képesítés megléte, szociális területen vezetői munkakörben tapasztalat
Támogató szolgálatvezető munkaköri feladatai:
A támogató szolgálat vezetésével összefüggő feladatok ellátása a támogató szolgálatok 2016-os szakmai ajánlásában foglaltak szerint

Napi munkaidő 8 óra
Fizetés: közalkalmazotti bértábla szerint, plusz szociális ágazati és kiegészítő bérpótlékok, BKV bérlet és munkaruha juttatás
Munkavégzés helyszíne: 1146. Budapest, XIV. Hermina u. 57.
Önéletrajzokat az info@vgyke.com címre várjuk.
Budapest, 2016. 08 02.
Fodor Ágnes
elnök

## 2. Igényekhez igazodó szolgáltatási idővel üzemel májustól a Louis Braille Támogató szolgálat

Amennyiben egyszeri vagy több alkalommal segítségre lenne szüksége ügyei intézésében vagy a szabadidő hasznos eltöltésében vagy orvoshoz szeretne eljutni kísérővel, forduljon hozzánk bizalommal!
Nem csak 8-16 óra között segítünk, a szolgáltatásunkat az igényekhez igazítjuk egyeztetést követően!

Szolgáltatási formák:

* Személyi segítés – ennek keretében lakáson belül olyan segítséget nyújtunk, amit a fogyatékos személy fogyatékossága miatt önállóan nem tud megoldani. (pl. irat rendezés, felolvasás, vásárlás, különböző életfenntartási szükségletekben való segítés…stb.). Lakáson kívül: kísérést, ügyintézést tudunk biztosítani.
* Szállítás: segítünk eljutni a fogyatékos személynek a közszolgáltatásokhoz, iskolába, orvoshoz, munkahelyre, segítjük a részvételt szabadidős programokon.

A személyi segítségnyújtás és a szállító szolgálat szerződéskötéssel, előzetes bejelentkezés alapján történik, ezért hívja koordinátorunkat telefonon.

A szolgáltatás igénybevételekor térítési díjat kell fizetni.
Személyi segítés esetében: 300 Ft/óra
Szállítás esetén: 150 Ft/km.

Igénybe vehetik:
Azok a Budapest közigazgatási területén élő személyek, akik szociálisan rászorultak.
Szociálisan rászorultnak minősül az a súlyosan fogyatékos személy, aki külön jogszabály szerinti fogyatékossági támogatásban, vakok személyi járadékában, illetve magasabb összegű családi pótlékban részesülő személy.
Szükséges a fogyatékosság fennállásának orvosi dokumentációkkal való igazolása.

Figyelem!
A szolgáltatást igénybe vehetik azon budapesti lakcímmel rendelkező egészségkárosodott személyek is, akik a fent nevezett ellátásokkal és igazolásaikkal nem rendelkeznek, ők a szociálisan nem rászorult kategóriába sorolhatók, elegendő a rokkantságot igazoló határozat vagy szakvélemény, vagy egy korházi zárójelentés.
Ez esetben a térítési díjak a következők: személyi segítés 850 Ft/óra; szállítás: 400 Ft/km.
A VGYKE tagjainak kedvezményes ezen térítési díj is: személyi segítés 500 Ft/óra, szállítás 200 Ft/km.
Szerződéskötés és előzetes egyeztetés ebben az esetben is szükséges.

Csoportos szállítást is vállalunk Budapesti indulással az ország bármely pontjára illetve a főváros területén (kirándulás, fellépés, egyéb szabadidős program), ebben az esetben is egy személlyel a csoportból szerződést kötünk annak függvényében hogy milyen orvosi papírokat tud bemutatni 150 és 450 Ft/km költséget kell megfizetni az indulási címtől az érkezési címig megtett kilométer alapján.

Elérhetőségek:

* E-mail: tszolgalat@vgyke.com
* Központi tel.szám: +36 1 384 55 41
* Koordinátor: T: +36 70 387 52 62

Fodor Ágnes
VGYKE Elnök

## 3. Már csak pár nap a határidőig!

A Vakok és Gyengénlátók Közép-Magyarországi Regionális Egyesülete (VGYKE) 25/2016.06.15. számú elnökségi határozata értelmében pályázatot ír ki az egyesület rendes tagjai részére életvitelt megkönnyítő segédeszközök beszerzésének támogatására. A pályázat keretösszege 1400000,- Ft, amely a Főpolgármesteri Hivatal támogatásából, illetve az MVGYOSZ által a VGYKE részére leosztott SZJA 1%-os támogatási keretből kerül finanszírozásra.

Pályázatot nyújthatnak be a VGYKE azon rendes tagjai, akik a 2016-os évre befizetett érvényes tagsági jogviszonnyal rendelkeznek, illetve akik a 2016-os tagdíjat legkésőbb a pályázat benyújtásakor személyesen befizetik. Nem nyújthatnak be pályázatot azok a tagok, akik az előző évben nyertek az egyesülettől segédeszköz támogatást!
Egy pályázó csak egy segédeszköz beszerzésére nyújthat be pályázatot. A támogatási összeg: maximum 40000,- Ft lehet. A támogatás mértékéről kizárólag a VGYKE elnöksége dönt a pályázati adatlapon feltüntetett információk alapján.
Pályázni az alábbi csoportokba tartozó segédeszközökre lehet:

* nagyítók, speciális szemüvegek
* tévére és számítógépre csatlakoztatható elektronikus nagyító eszközök
* informatikai eszközök (szkenner, notebook, monitor, stb.)
* mobiltelefonok iphone-ok
* beszélő konyhai és egészségügyi, illetve egyéb eszközök (vérnyomás- és vércukorszintmérő, lázmérő, konyhai- és személymérleg, színfelismerő, címkéző toll)
* beszélő- és Braille órák, zsebórák
* fejlesztő játékok
* fehérbotok

A pályázatok benyújtási határideje 2016. augusztus 31. szerda.

A pályázatokat a VGYKE elnöksége bírálja el legkésőbb 2016. szeptember 7. napjáig. A pályáztatónak jogában áll az igényeltnél alacsonyabb összegű támogatást megítélni. A pályázat eredményéről az elbírálást követő 8 munkanapon belül minden pályázó postai úton értesítést kap. A nyertes pályázók listája a döntést követően elérhető lesz a VGYKE honlapján is. Az elnyert támogatások felhasználására 2016. december 15-ig van lehetőség.
A megpályázott eszköz megvásárlását a VGYKE nevére szóló számlával kell igazolni (Vakok és Gyengénlátók Közép-Magyarországi Regionális Egyesülete 1146 Budapest Hermina u. 57. adószám 18185030-1-42), melynek eredeti példányát a VGYKE központi ügyfélszolgálatán le kell adni.
A támogatás a számla leadásakor, utófinanszírozásként, készpénzben kerül kifizetésre. A pályáztató a támogatás felhasználásának ellenőrzésére bármilyen, a hatályos jogszabályoknak megfelelő módon jogosult.

## 4. Kecskemétre látogat a Szempont klub

Augusztusban a Szempont klub Kecskemétre kirándul. Augusztus 27-én fél 10-kor találkozunk a Népligeti buszpályaudvar lenti jegypénztárainál.
Még most is lehetőség van arra, hogy csatlakozzon!
Kecskeméten az ottani társszervezet tagjai már várni fognak bennünket, és megmutatják a város nevezetességeit. Visszaérkezés a délutáni órákban.

Szeptemberben ismét a megszokott rend szerint találkozunk! Első őszi klubnapunk 1-jén, 16.30-kor kerül megrendezésre, a szokott helyszínen, a Cserf-S klubban.
Vendégünk és szórakoztatónk ezúttal Kutzler Gergő látássérült harmonikaművész lesz.

Mindenkit, régieket, újakat nagy szeretettel várunk!

Puer Zoltán 0630-483-8203 és Hulé Kati 0630-471-0271

## 5. CIVIL NAP és utcabál a XV. kerületben

A XV. kerületben most hétvégén, augusztus 27-én a Gergő utcában egésznapos civil nap és utcabál lesz, amelyen a "Közösség Lámpásai" XV. Kerületi Látássérültek Klubja is - önálló sátorban - részt vesz, és amelynek a programja lejjebb olvasható. Somogyvári Tamás klubtagunk énekes-zenész műsorral lép fel a színpadon, de lesz még - a többi között – vakvezetőkutya bemutató és kézműves program is.

09.30  Zenés reggeli induló rézfúvósokkal, Kőrössy Róbert vezényletével
10.00  Hajdú László Polgármester Úr ünnepélyesen megnyitja az Utcabált, Szintike üdvözlése és a jótékonysági kupakgyűjtés eredményhirdetése
10.30  Pingvin Pityu fergeteges, zenés, interaktív gyerekműsora
11.00  Pestújhelyi Általános Iskola növendékeinek előadása
11. 45 Csomópont Sztárparádé - Fiatal tehetségek fellépése
12.45  Jó ebédhez szól a nóta Fehér Zoltán és Tarna Kiss László előadásában
14.15  Közönség kedvenc slágerzenék Somogyvári Tamással
14.45  A Tavasz Női Kar előadása
15.00  Dr. Pintér Gábor alpolgármester úr ünnepélyesen köszönti a Civil nap részt vevőit
15.15  Aranytopán tánccsoport egyedülálló színpadi produkciója
15.30  Thay Won Do - tematikus harcművészeti bemutató Puskár Béla vezetésével
16.00  Versíró verseny - A díjakat átadja László Tamás országgyűlési képviselő
16.15  Néptáncbemutató - Burkus Sándor és Szívós Kata páratlan páros előadásában
16.45  Színpadon a MISSIO Rockzenekar
17.45  Tunyogi Bernadett színművésznő és Csengeri Attila színművész fellépése
19.00  Brillantin Rock & Roll zenekar előadása
22.00  Lepihen a Gergő utca

"Közösség Lámpásai"
XV. KERÜLETI LÁTÁSSÉRÜLTEK KLUBJA

Csukáné Polyák Erzsébet közösségi civil szervező
06 70 773 4054
Moldován Eszter közösségi civil szervező
06 30 498 9659
Simon F. Nándor közösségi civil szervező
lampas.xvker@gmail.com

## 6. Lőrincen ismét vár a klub!

Kedves Klubtagok!

Augusztusi klubnapunkat augusztus 31.-én, a hónap utolsó szerdáján 15 órakor tartjuk a szokott helyen a Kondor Béla művelődési központban. (Kondor Béla Sétány 8. 107. terem)
A találkozás első felében nemzeti ünnepünkről augusztus 20.-ról fogunk megemlékezni.
Utána kötetlen beszélgetés alkalmával a további programokról fogunk beszélgetni.
Szeretettel várlak, családostul, barátostul, gyerekestül.

Üdvözlettel: Kiss Julia

VGYKE XVIII. kerületi közösségi civil szervező
Mobil:+36 30 4989094
Email: lampas.bp18@gmail.com
Adategyeztetés céljából kérlek, küldd vagy írd meg légy szíves a telefonszámodat email címedet . A már beérkezetteket köszönöm!

A Facebookon a 18. kerületi lámpások néven tudsz megtalálni.

## 7. Az úti cél: Aszód

Kedves Klubtagjaink és Érdeklődők!

Szeptember 1-én délelőtt Aszódra látogatunk.
Ha kíváncsiak vagytok a Petőfi Múzeum irodalmi és néprajzi kiállításaira díjtalan tárlatvezetéssel, akkor jelentkezzetek bátran legkésőbb augusztus 30. (kedd) 16 óráig elérhetőségeink valamelyikén.

Sok szeretettel várunk, kísérőitekkel együtt!
Erzsébetváros Lámpásai: Doktor Kata, Hulé Kati

e-mail: lampas.erzsebetvaros@gmail.com
mobil +36-70 387-5266

## 8. Hegyek között, völgyek között

Kedves Klubtársunk!

Sok szeretettel invitálunk következő klubnapunkra, amelyet 2016. szeptember 6-án, kedden délután 15:00-17:00 óra között tartunk a Maros Moziban, (Budapest, IX. u. 2., 1172).

Találkozó az Örs vezér téren 14:00-kor a kürtős kalácsosnál, vagy 14:30-14:40 között Rákoskeresztúr Városközpontban a buszmegállóban, ami az Örs vezér tér felől jön. Onnan megyünk együtt 198-as busszal pár megállót a Hősök teréig, ahol a Maros Mozi található.

A klubon vendégül látjuk Hajnalné Filipich Adrienn kolléganőnket, aki pár évvel ezelőtt megmászta a Mont Blanc csúcsát! Felejthetetlen élménybeszámolóra hívunk tehát Benneteket. Szokás szerint kérdéseiteket is feltehetitek. A harapnivaló, a beszélgetés sem marad el!

Részvételi szándékotokat minden esetben kérjük jelezzétek!
e-mail címünk: lampas.rakosmente@gmail.com
Telefonszámok: Krayné Faragó Zsuzsanna: 06 70 984 8468,
Acsay Péter: 06 70 248 59 53

Kérünk, hogy amennyiben van látássérült ismerősöd, ajánld a rákosmenti Lámpás Klubot, vagy hozd el magaddal a klubra, hadd találjon ő is közösségre!
Minden rákosmenti látássérültet és érdeklődőt sok szeretettel várunk!

## 9. “FELHŐK FELETT” - repüléstörténeti kiállítás a KÖKI-ben

2016. 08. 23.

A kispesti és a XVIII. kerületi lámpások ismét közös programot szerveztek.
A Tomory Lajos Pedagógiai és Helytörténeti Gyűjtemény negyedik alkalommal rendezett  repüléstörténeti kiállítást a KÖKI Terminálban, ezt néztük meg klubtagjainkkal.

Várnainé Rozgonyi Sarolta múzeumpedagógus segítségével megismerkedhettünk a repülőtér és a Malév vázlatos történetével, a repülés és a XVIII. kerület kapcsolatával, valamint azt is megtudhattuk, hogy mivel járult hozzá a Malév a magyar dizájn történetéhez.
A Budapest Liszt Ferenc Nemzetközi Repülőteret, ma is gyakran csak „Ferihegyként” emlegetik. Névadója Mayerffy Xavér Ferenc, akinek a 19. században szőlőbirtokai voltak ezen a területen.
A XVIII. kerületi lakosok közül sokan dolgoztak a repülőtéren vagy a nemzeti légitársaságnál, szinte nincs is olyan család, amelynek ne lett volna a repülés szolgálatában dolgozó rokona, ismerőse. (A Malév mintegy 2600 embert foglalkoztatott, köztük pilótákat, mérnököket és légiutas-kísérőket.)
Vezetőnk egy Malév bőrönddel érkezett, melyből sok használati tárgy (mentőmellény, blúz, nyakkendők, tálcák, poharak, evőeszközök), kerültek elő, melyek kézről-kézre jártak.
Az egyenruhák, kitűzők, táskák, az utasok kényelmét szolgáló számos kisebb-nagyobb tárgy mellett fotók, képeslapok, plakátok, valamint a repülőgépek és a repülőtéren használatos járművek makettjeit láttuk. Sőt egy Boeing 767-es repülőgép első osztályán használt üléseket ki is próbálhattuk.

Köszönjük kedves Saci! Emlékezetes és tartalmas délután volt!
(Bernát Zsuzsanna)

## 10. Narráció

Egy ideje már foglalkoztat az a kósza, de egyre bizonyosabbnak tűnő felismerés, hogy rengeteg vers – melynek elsődleges célja a nyelv képalkotó kincsestárán keresztül a hangulatábrázolás – tulajdonképpen önmagában narráció. Ennek a nyelvi mágiának volt egészen kiváló mestere Radnóti Miklós, aki személyes kedvencem, ezért az az ötletem támadt, hogy mostantól kezdve minden hónapban elküldöm a kedves Olvasóknak Radnóti Naptár című versciklusának az adott hónapra írott darabját, amihez mellékelek egy kifejező festményt vagy fotót is. Akinek megtetszik ez az új narrációsorozat, bátran küldje be az ügyfélszolgálatra legkedvesebb versét, én szívesen keresek hozzá egy képet és lenarrálom.

Akkor vágjunk is bele…

Radnóti Miklós: NAPTÁR – Augusztus

A harsány napsütésben
oly csapzott már a rét
és sárgáll már a lomb közt
a szép aranyranét.
Mókus sivít már és a büszke
vadgesztenyén is szúr a tüske.

1940. július 21.

A képen, amit választottam aranyló lombú almafaliget tárul elénk, már-már őszbe fordul a nyárutó, de azért még kellemesen borzongató melegség lengi körül az élénksárga leveleket, melyek közül itt-ott kikandikálnak a sötét, szinte feketébe hajló ágak. A fű még frissen zöldell, surrog a talpunk alatt, de egy-egy sávban már száradó avar zizegése vegyül bele. Kicsit talán melankolikus a táj, de mégis hívogató, ha itt sétálgatsz, kedved támad leülni az egyik fa tövében és beszippantani az édeskés, párás levegőbe.

Susovich Erika

## 11. A Láthatár bolt ajánlatai

Kedves Vásárlóink!

A VGYKE elnöksége úgy határozott, hogy a VGYKE tagok részére a Láthatárboltban folyamatosan 10% vásárlási kedvezményt biztosít a nagyítók és a beszélő eszközök körére.
A kedvezmény igénybe vételéhez szükséges a VGYKE tagságot igazoló fényképes igazolvány, érvényes 2016. évre befizetett tagdíjjal.

Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.
Augusztusi nyereményünk 1 alkalmas  (fél óra) masszázs a VGYKE bármelyik masszázshelyszínén.

Segédeszköz boltunk termék kínálata:

* Revolution típusú fehér bot: 10500 Ft
* 125 cm aluminíum típusú fehér bot: 5500 Ft
* Braille tábla+pontozó 27 soros műanyag: 3200 Ft
* Braille tábla+pontozó 4 soros műanyag: 1700 Ft
* Magyarul beszélő hangoskönyv, rádió, MP3 lejátszó: 76900 Ft
* Angolul beszélő kulcstartós óra: 4500 Ft
* Angolul beszélő karóra: 9500 Ft
* Braille karóra: 12500Ft
* Angolul beszélő asztali óra,hőmérővel: 4950Ft
* 12X erősségű (38mm lencse átmérő) nagyító Led-del és elemlámpa funkcióval: 4900Ft
* Okos telefonra szerelhető nagyító 60x: 4300 Ft
* 30X erősségű (21mm lencse átmérő) ékszerész nagyító: 1800 Ft
* Három lencsés 5X erősségű nagyító: 3800 Ft
* Két lencsés (30x,60x) nagyító: 2200 Ft
* TV néző szemüveg(Binokuláris): 7500Ft
* Gyógyszeradagoló doboz heti: 1200 Ft
* Tablettavágó+ tároló: 750 Ft

Boltunkban folyamatosan kaphatók diabetikus csokoládék, kekszek, nápolyik.

**AKCIÓ!!!
Készlet frissítés miatt a raktáron lévő konyhai eszközökre és a gyógynövényes párnákra most 25% árengedményt adunk!
Az akció a készlet erejéig tart!**

Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás:hétfő - csütörtök  09.00-17.00 óra között.
* Pénteken: 09.00-15.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: lathatar@vgyke.com
* weboldalunk:
<http://www.vgyke.com/lathatarbolt>
* közösségi oldalunk:
<https://www.facebook.com/lathatarbolt>

Csoportokat előzetes telefonos egyeztetés esetén hétfőn is kiszolgálunk.

Katona Zsuzsanna
boltvezető

## 12. Az MVGYOSZ felhívása

CSATLAKOZZON TELEKOM MEGÚJULT HELLO HOLNAP! MOBIL FLOTTÁJÁHOZ!

Kedves Olvasóink!

A Magyar Vakok és Gyengénlátók Országos Szövetsége és a MAGYAR TELEKOM NYRT. új Hello Holnap Tagi tarifákat tartalmazó szerződést írt alá, amely a 2015.12.15-én megkötött előfizetői keretszerződést új 6. és 7. számú mellékletekkel egészíti ki. Minden egyéb tartalom változatlanul marad, tehát a működő flotta szerződésünket nem érinti, azt csak kiegészíti. A megállapodásban foglaltak teljesülése érdekében a Telekom az alábbi tájékoztatást készítette az érdeklődők részére:

CSATLAKOZZON TELEKOM MEGÚJULT HELLO HOLNAP! MOBIL FLOTTÁJÁHOZ!
A TELEKOM, az Autisták Országos Szövetsége, az Értelmi Fogyatékossággal Élők és Segítőik Országos Érdekvédelmi Szövetsége, a Magyar Vakok és Gyengénlátók Országos Szövetsége és a Mozgáskorlátozottak Egyesületeinek Országos Szövetsége új megállapodásának köszönhetően a Szövetségek tagjainak 2016. júliustól kezdődően lehetőségünk van új kedvezményes HELLO HOLNAP! S és M díjcsomagú előfizetések kötésére.

Kik csatlakozhatnak?
Az alábbi szervezetek érvényes tagsági igazolvánnyal rendelkező tagjai:

* Autisták Országos Szövetsége
* Értelmi Fogyatékossággal Élők és Segítőik Országos Érdekvédelmi Szövetsége
* Magyar Vakok és Gyengénlátók Országos Szövetsége
* Mozgáskorlátozottak Egyesületeinek Országos Szövetsége

Milyen előnyökkel járnak a megújult HELLO HOLNAP! díjcsomagok?

* Korlátlan 0 Ft-os percdíj flottán belül: Az új hello holnap! S és M díjcsomagokat használó előfizetések 0 Ft-os percdíjon beszélnek egymással belföldön, korlátlanul, függetlenül attól, hogy melyik szövetséghez tartoznak. Tehát mostantól mind a 4 szervezet tagjai ingyen beszélnek egymással, ha mindkét tag az új hello holnap! S vagy M díjcsomagokat használja.
* hello holnap! S díjcsomag: bruttó 1990 Ft havidíj, ami tartalmazza az ingyenes beszélgetést az új hello holnap! díjcsomagok között, tartalmaz 500MB internetet, és 30 db ingyenes sms-t Telekom irányba. A percdíj hálózaton belül és vezetékes irányba bruttó 20 Ft/perc, hálózaton kívüli mobil irányba 25 Ft. Az sms küldés 20 Ft/db. A számlázás másodperc alapú.
* hello holnap! M díjcsomag: bruttó 2990 Ft havidíj, ami tartalmazza az ingyenes beszélgetést az új hello holnap! díjcsomagok között, tartalmaz 150 perc beszélgetést egyéb belföldi irányba, tartalmaz 1 GB internetet, és 50 db ingyenes sms-t Telekom irányba. A percdíj hálózaton belül és vezetékes irányba bruttó 15 Ft/perc, hálózaton kívüli mobil irányba 18 Ft. Az sms küldés 15 Ft/db. A számlázás másodperc alapú.
* Internet a hello holnap! S és M díjcsomagokban: Mindkét díjcsomag benne foglalt internetet tartalmaz, amelyek igény esetén bővíthetők nagyobbra a szintén kedvezményes NetPlusz kiegészítő csomagokkal. A NetPlusz csomagok túlforgalmazási díj mentesek, így amennyiben túllépi a csomagban fogalt adatforgalmat nincs költség, csak alacsonyabb sebességen használható a szolgáltatás .

Hány darab HELLO HOLNAP! S és M díjcsomag lehet egy tag nevén?

* Egy tag 2 db kedvezményes hello holnap! díjcsomagú előfizetés kötésére jogosult a saját nevében.
* Ebből legfeljebb 1 db lehet már meglévő havidíjas Telekom előfizetés. A második előfizetés vagy új hívószám kell, hogy legyen, vagy Domino előfizetést lehet átváltani, vagy másik szolgáltatótól szükséges számhordozással elhozni.

Hol köthető szerződés az új HELLO HOLNAP! S és M díjcsomagokra vonatkozóan?
A Telekom saját és partner üzleteiben. Üzleteink listáját az alábbi weboldalon találja:
<http://www.telekom.hu/mobil/lakossagi/ugyintezes/elerhetosegek/uzletkereso>

Milyen dokumentumok szükségesek az ügyintézéshez?

* Személyi igazolvány + lakcímkártya + valamilyen 1 db egyéb igazolvány (pl. jogosítvány, adókártya)
* érvényes Tagsági Igazolvány

Van lehetőség kedvezményes készülékvásárlásra?
Igen, a mindenkori Lakossági akciós árlista szerint, a Move XS oszlopban lévő árak érvényesek mindkét csomaghoz.
Lakossági akciós árlista:
<http://www.telekom.hu/static-la/sw/file/Akcios_keszulek_arlista_kijelolt_dijcsomagokhoz.pdf>

Van belépési díj?
Meglévő Telekom előfizetők díjmentesen válthatnak a hello holnap! S és M díjcsomagokra, amennyiben jelenlegi  szerződésük ezt lehetővé teszi. Új előfizetőként hűségszerződéssel 0 Ft a belépési díj, hűség vállalása nélkül bruttó 5000 Ft.

Mi a teendő amennyiben másik szolgáltatótól hozná számát?
1. Győződjön meg róla, hogy jelenlegi szolgáltatójánál nincs-e elő hűségszerződése, ott nyilvántartott adatai helyesek-e, illetve, hogy nincs-e lejárt tartozása. A számhordozás feltételei:

* az új szolgáltatóval a jelenlegi szolgáltatónál nyilvántartott adatokkal tud szerződést kötni (mindennek egyeznie kell).
* az átadó szolgáltató fele nem lehet 30 napnál régebben lejárt tartozása

2. Amennyiben a fentiek adottak, úgy nincs más dolga, mint szerződést kötni számhordozással egy Telekom üzletben. Szerződéskötéskor kap egy új SIM kártyát a saját telefonszámával, illetve a kolléga tájékoztatja a számhordozás időpontjáról.

Mi a teendő ha eddig hello holnap! sms&adat vagy hang&adat csomagot használtam?
2016. 07.01-el a korábbi hello holnap! sms&adat és hello holnap! hang&adat díjcsomagokat lezárjuk, tehát ettől az időponttól kezdve ezen csomagok már nem igényelhetők, de a meglévő ügyfelek még egy  ideig tovább használhatják őket.
Amennyiben az új és kedvezőbb hello holnap! S vagy M csomagra szeretne  valaki váltani, akkor ezt a Telekom üzleteiben tudja intézni a személyes iratai valamint a tagsági kártya  bemutatása mellett. A feltöltőkártyás hello holnap! Domino Hang és hello holnap! Domino SMS csomagok  továbbra is használhatók.

Meddig használhatom a kedvezményes HELLO HOLNAP! S és M díjcsomagokat?
A díjcsomagok mindaddig használhatók a kedvezményes feltételekkel, amíg a kedvezményt igénybevevő személy  a szövetség tagja és igazolványa ezen idő alatt érvényes, de legkésőbb a Szövetség és a Telekom közötti  megállapodás lejáratáig, vagyis 2018. június 30-ig. Amennyiben a megállapodás meghosszabbításra kerül, úgy természetesen továbbra is, az új feltételek szerint.

Mennyibe kerülnek az egyéb szolgáltatások?
Egyéb, a hello holnap! S és M díjcsomagok keretében nem szabályozott szolgáltatások díjazása a Telekom mindenkori Üzleti Általános Szerződési Feltételeiben szereplő módon kerül számlázásra. Ezek elérhetősége:
<https://www.telekom.hu/rolunk/szolgaltatasok/aszf>

Üdvözlettel,
Telekom

dr. Nagy Sándor
elnök

Forrás:
MVGYOSZ Hírlevél 41. szám

## 13. Apró hírek – program morzsák

## Tartalom

[a. Közlekedés változás hétvégén](http://freemail.hu/mail/index.fm#a.hir)
[b. Bartimeus adományozás](http://freemail.hu/mail/index.fm#b.hir)
[c. Vidám a Park! - Tanévnyitó fesztivál](http://freemail.hu/mail/index.fm#c.hir)
[d. XI. SZENTENDRE ÉJJEL-NAPPAL NYITVA FESZTIVÁL](http://freemail.hu/mail/index.fm#d.hir)
[e. II. Sóletfesztivál Budapesten](http://freemail.hu/mail/index.fm#e.hir)
[f. Az új színházi szezon küszöbén](http://freemail.hu/mail/index.fm#f.hir)
[g. Jótékonysági Piac napok 2016](http://freemail.hu/mail/index.fm#g.hir)
[h. Újdonságok, érdekességek a 90 decibel szervezésében](http://freemail.hu/mail/index.fm#h.hir)
[i. Vingardium Borliget - Erzsébetligeti Borfesztivál 2016](http://freemail.hu/mail/index.fm#i.hir)
[j. Életrevalók BMK Filmklub - Kontroll](http://freemail.hu/mail/index.fm#j.hir)
[k. Irodalmi pályázat](http://freemail.hu/mail/index.fm#k.hir)
[l. Idősebbek is elkezdhetik](http://freemail.hu/mail/index.fm#l.hir)
[m. Előre szólunk: Pótlóbuszok járnak az M3-as metró helyett](http://freemail.hu/mail/index.fm#m.hir)

## a. Közlekedés változás hétvégén

Pótlóbusz jár Kelenföld és Népliget között az 1-es villamos helyett a hétvégén

Augusztus 27-én (szombaton) és 28-án (vasárnap) az 1-es villamos a Soroksári út feletti vonalszakaszon végzendő vágánykarbantartási munkák miatt rövidített útvonalon, a Bécsi út/Vörösvári út és a Népliget M között közlekedik. A villamos által nem érintett vonalszakaszon a 103-as busszal lehet utazni, amely a hétvégén meghosszabbított útvonalon, a Kelenföld vasútállomás M és a Népliget M között jár.
A Népliget M felé tartó 103-as busz a Kelenföld vasútállomás M és a Hengermalom út/Szerémi út megállók között menetrend szerinti útvonalán közlekedik, majd innen a Szerémi út–Prielle Kornélia utca–Budafoki út–Dombóvári út–Rákóczi híd–Könyves Kálmán körút útvonalon éri el a Népliget M végállomást. A meghosszabbított útvonal-szakaszon érintett megállók:

* Hengermalom út/Szerémi út: a Szerémi úton a Hengermalom út kereszteződése után,
* Hauszmann Alajos utca/Szerémi út: a Szerémi úton a Hauszmann Alajos utca kereszteződése után,
* Budafoki út/Dombóvári út: a 33-as és a 133E autóbusz (körülbelül 100 méterrel hátrébb helyezett) megállóhelye a Budafoki úton a Dombóvári út kereszteződése előtt,
* Infopark: a Dombóvári úton,
* Közvágóhíd H: a 103-as autóbusz egykori megállóhelye,
* Mester utca/Könyves Kálmán körút: a 901-es, a 918-as és a 937-es autóbusz megállóhelye,
* Ferencváros vasútállomás: a 901-es, a 918-as és a 937-es autóbusz megállóhelye,
* Albert Flórián út: a 901-es, a 918-as és a 937-es autóbusz megállóhelye,
* Népliget M: a 254E autóbusz végállomása.

A Kelenföld vasútállomás felé tartó 103-as busz a Népligettől indulva a Hell Miksa sétány–Könyves Kálmán körút–Rákóczi híd–Pázmány Péter sétány–Dombóvári út–Budafoki út–Prielle Kornélia utca–Szerémi út útvonalon éri el a Hengermalom utat, ahonnan menetrend szerinti útvonalán halad tovább. A meghosszabbított útvonal-szakaszon érintett megállók:

* Népliget M: a 254E autóbusz végállomása,
* Népliget M: a 901-es és a 918-as autóbusz megállóhelye,
* Albert Flórián út: a 901-es és a 918-as autóbusz megállóhelye,
* Ferencváros vasútállomás: a 901-es és a 918-as autóbusz megállóhelye,
* Mester utca/Könyves Kálmán körút: a 901-es és a 918-as autóbusz megállóhelye,
* Közvágóhíd H: a 103-as egykori megállóhelye,
* Pázmány Péter sétány: a 103-as autóbusz egykori megállóhelye,
* Infopark: a Dombóvári úton,
* Budafoki út/Dombóvári út: a 33-as és a 133E autóbusz megállóhelye,
* Hauszmann Alajos utca/Szerémi út: a Szerémi úton a Hauszmann Alajos utca kereszteződése előtt.

A 33-as és a 133E autóbusz Móricz Zsigmond körtér M, illetve Újpalota, Nyírpalota út irányú Budafoki út/Dombóvári út megállóhelyét ugyanerre az időszakra 110 méterrel hátrébb, a Dombóvári út torkolata elé helyezik.

További információt a közlekedési változásról a forráslinken olvashat:
<http://www.bkk.hu/2016/08/potlobusz-jar-kelenfold-es-nepliget-kozott-az-1-es-villamos-helyett-augusztus-27-28-an-vaganykarbantartas-miatt/>

## b. Bartimeus adományozás

Kedves Barátaim!
Engedjétek meg, hogy hadd hívjam fel a figyelmet egy közelgő eseményre!

Miklós Tibor, aki maga is látássérült, létre hozta a Bartimeus Egyesületet, amelynek többek között a Biblia terjesztése a célja, első sorban látássérültek között. Akik ott voltak az idei székesfehérvári esélynapon, azok bizonyára emlékeznek rá, hogy ott röviden bemutattuk az egyesület munkáját. Bár a Biblia már vakok számára is sokféle módon elérhető, ennek ellenére az a tapasztalat, hogy sok vak emberhez még mindig nem jutott el ez a nagyszerű könyv. Izraeliek nem rég kifejlesztettek egy kicsi készüléket, amely még a zsebünkben is elfér, az a neve, hogy MegaVoice. Ez egy vakok számára nagyon könnyen kezelhető készülék, amely tartalmazza a Magyar Biblia Társulat által elkészített hangos Bibliát, valamint olyan előadásokat, amelyek a keresztény hitről szólnak. A Bartimeus Egyesületnek adományozók segítségével sikerült sok ilyen készüléket beszerezni és az a terv, hogy az Egyesület ezeket a készülékeket szeretné ingyen eljuttatni első sorban látássérülteknek, de természetesen mindenki másnak is, akit ez érdekel.

2016. szeptember 10-én tervezünk megtartani a református és más egyházak összefogásával közösen  Székesfehérváron egy olyan rendezvényt, amelyen a MegaVoice készüléket ingyen fogja tőlünk megkapni minden érdeklődő, aki ezt igényli, még pedig a korábbihoz képest egy fejlettebb változatot, amely már több más funkciót is tartalmaz, például sd kártyát is lehet beletenni. A szeptember 10-i összejövetelre a Bartimeus Egyesület szeretettel meghív benneteket is.

Az alkalom helyszíne a székesfehérvári református templom és gyülekezeti ház (Széchenyi u. 16.) Az összejövetel kezdésének időpontja, délelőtt 10 óra. Az összejövetel után állófogadás is lesz.

Ha valaki bővebb információt szeretne, akkor az elérhetőségeink:
Nochta Pál: 20 230 2661
Bartimeus Egyesület vezetője Miklós Tibor elérhetőségei:
telefon: 06 20 886 3653, 06 23 330 944
Email: tibor@3miklos.hu vagy info@bartimeus.hu

Üdvözlettel:
Nochta Pál

## c. Vidám a Park! - Tanévnyitó fesztivál

Vidám a Park! címmel nagyszabású, egész napos, ingyenes tanévnyitó fesztivált rendeznek 2016. augusztus 27-én, szombaton a budapesti Savoya Parkban.
A bevásárlóközpontban délelőtt 10-kor indulnak a programok, amelyekkel a nyári szünidő utolsó hétvégéjén együtt kapcsolódhatnak ki a családok.
A kisszínpadon fellép az X-Faktorból ismert Oláh Gergő, az Animal Cannibals, valamint meseslágereket ad elő Kékkovács Mara és Peller Károly színművészek.
10 és 15.30 között nyereményjáték is zajlik: azok között, akik végigmennek a pecsétgyűjtős játékokon, Újbuda jóvoltából kisorsolnak egy 100.000 forint értékű osztálykirándulást.

Az idén 12. születésnapját ünneplő Savoya Park és a XI. kerület, vagyis Újbuda közös tanévnyitó rendezvényén késő délutántól nagyszabású, szabadtéri koncertekkel folytatódik a műsor. A parkolóban elsőként 16.30-tól az idei Eurovíziós Dalfesztivál magyar versenye, azaz A Dal döntőjébe jutott Petruska ad koncertet.
A Savoya Park esti záróprogramjában pedig minden bizonnyal lesz Jég dupla whisky-vel, Könnyű álmot hozzon az éj, és Nézz az ég felé, ugyanis Horváth Charlie és zenekara koncertezik 20 órától a szabadtéri nagyszínpadon.

A Savoya Park és Újbuda közös tanévnyitó fesztiválján valamennyi program ingyenes.

forrás:
<http://port.hu/pls/fe/festival.festival_page?i_festival_id=19070>

## d. XI. SZENTENDRE ÉJJEL-NAPPAL NYITVA FESZTIVÁL

A nyár utolsó hétvégéjén ismét szélesre tárja kapuit Szentendre. Az immár tizenegyedik nyárzáró fesztiválon 2016. augusztus 26-27-28-án hagyományosan késő éjszakáig változatos kulturális és gasztronómiai programok várnak minden korosztályt a belvárosban.
Augusztus utolsó hétvégéjén programzápor Szentendrén! A nyarat záró három nap alatt mindenki talál majd kedvére való programot, csak győzzenek válogatni: megnyílnak a város házai és udvarai, ahol a házigazdák várják a vendégeket különleges programokkal, elindul az Art Capital programsorozat, lesz Borutca, GastroArt, Gyereksziget, Fényfőtér és zenei programok három színpadon.

A  fesztivál programjait a forráslinket megnyitva, a lapozható műsorfüzet hivatkozást választva tekinthetik meg.

Forrás:
<http://www.szentendreprogram.hu/index.html>

## e. II. Sóletfesztivál Budapesten

Egy különleges gasztronómiai élménnyel gazdagodhatnak 28-án vasárnap a Kazinczy utca Király utca és Wesselényi utca közé eső szakaszára érkező fesztivál-vendégek.
Reggel 10 és este 21 óra között egy pezsgő zsidó fesztivál forgatagában, a zsidóság emblematikus ételét bemutató sóletfesztiválon a vendégek megismerkedhetnek a világ sóleteinek készítésével, és kóstolhatnak 6 féle különböző sóletet és más zsidó ételeket és italokat a világ minden tájáról.
Az ingyenes rendezvényen a teljes adag sólet ára 1000, az extráé 1500 Ft.
Az ezen a napon nyüzsgő Kazinczy utcában szórakoztató családi programok kísérik a gasztronómiát. Gyerekprogramok, Klezmeregyüttesek a színpadon.
18:30 – 20:00 Shabbatsong Klezmer Band koncertje
20:15 – 21:00 Stetl – hagyományos magyar zsidó népzenék modern feldolgozásban zárja a fesztivált.

Forrás:
http://rendezvényfigyelö.hu/ii-soletfesztival-budapesten-a-kazinczy-utcaban-2016-augusztus-28/

## f. Az új színházi szezon küszöbén

A nyár a pihenés időszaka, azonban a színházban ilyenkor sem áll meg az élet. Már készülünk az első őszi bemutatóra.
Szeptember 30-án Lengyel Ferenc rendezésében kerül színre A tizedes meg a többiek című komédia, mely a legendás vígjáték, a zseniális film színpadi változata lesz.
November 5-től Hedry Mária: Tündér Míra című mesejátékával várjuk a gyerekeket színházunkba. Az izgalmas történet – Juhász Róza rendezésében - szinte észrevétlenül tanít minket a természetvédelem és az egyéni felelősség fontosságára. Az egyik legcsodálatosabb magyar musical, a Valahol Európában december 2-től lesz látható. Varázslatos történet hűségről, bátorságról, barátságról és emberségről az embertelenségben.
Az évad második felében, 2017. február 24-én bravúros szereposztásban Moli?re komédiája, A fösvény kerül színre. Ilyen még nem volt: apa, fia és lánya együtt játszik, egy színpadon! A klasszikus remekművet Lengyel Ferenc rendezésében láthatják.

Audionarrált előadások – 2016. szeptember és október

Szeptember 18. vasárnap 15 óra RUMINI
Szeptember 24. szombat 15 óra A MUZSIKA HANGJA
Szeptember 30. péntek 19 óra A TIZEDES MEG A TÖBBIEK
Október 1. szombat 19 óra A TIZEDES MEG A TÖBBIEK
Október 2. vasárnap 15 óra RUMINI
Október 18. kedd 19 óra A MUZSIKA HANGJA
Október 19. szerda 19 óra A TIZEDES MEG A TÖBBIEK

Tájékoztatjuk, hogy előadásainkat színpadbejárás előzi meg, de csak abban az esetben, ha azt az előadás előkészületei megengedik. Bizonyos esetekben csak az előadást követően van lehetőség a színpad bejárására.
Jegyigénylés és részletes információk:
Tóth Cecília, társadalmifelelősségvállalási referens
e-mail:
akadalymentesites@mszinhaz.hu
Telefonszám: +36 70 903 8955

Az előadások a Pesti Magyar Színházban lesznek.
Cím: 1077 Budapest, Hevesi Sándor tér 4.

Forrás:
<http://pestimagyarszinhaz.hu/eloadasok/>

## g. Jótékonysági Piac napok 2016

Budapest., V., Erzsébet tér (Esőnap esetén: Klauzál téri Vásárcsarnok)
2016. augusztus 28. 11 órától 18 óráig

A Piacok Napja egy különleges rendezvény, amely egyszerre képviseli a közösségi gondolkodás, a fenntarthatóság és a befogadó társadalom üzenetét.

Kezdjetek szeretni… Kezdjetek Piacra járni!
A Piacok Napja része a korábban indult Kezdjetek Szeretni programnak, amelynek alapvető célja, hogy

* előtérbe helyezze és megerősítse emberi kapcsolatainkat
* változtassunk fogyasztási szokásainkon
* tegyünk a társadalmi és környezeti fenntarthatóságért
* vegyük észre magunk és mások értékeit

Szervezők és szakmai partnereink idén:

főszervező a Nem Adom Fel Alapítvány és a Kezdjetek Szeretni programsorozat.

* az Antik PLACC, amelynek célja új megvilágításba helyezni az antik és a dizájn, a régi és az új keveredését, bemutatni a régi, felújított és újragondolt, átalakított tárgyakat.
* az EB OVO Egyesületet olyan állatszerető emberek hozták létre, akik hiszik, hogy a kutyák háziasításával elkezdett folyamat még nem ért véget. Bár a példátlanul szoros ember-eb viszony a személyes életvitelek után a társadalom képét is átalakította, tehát a kutyatartás mára életmóddá vált, annak elismertetéséért, elfogadtatásáért sokat kell még tennünk.
* a Nagy Budapesti Kultúrzsibi, amely az antik, a retró és a kortárs tárgyait is felvonultató igazi bolhapiac. A további árusító standokra a Segítő Vásárlás program keretein belül a fogyatékossággal élő emberek által készített kézműves termékeket kínáló árusok, civil szervezetek érkeznek.

A rendezvény egyben jótékonysági esemény is. A szervezők, az árusok és a vásárlók is többféle formában támogathatják a fogyatékos emberek társadalmi integrációját. A befolyt összeget az ősszel megnyíló, első, budapesti fogyatékos emberek közreműködésével működtetett, integrált kávézó és közösségi tér kialakítására fordítja a Nem Adom Fel Alapítvány.
A Piac hangulatát az utcazene teszi teljessé, melyet az Alapítvány biztosít integrált zenekarával a NEMADOMFEL Együttessel.

Forrás:
<https://www.facebook.com/events/1615174302113459/>

## h. Újdonságok, érdekességek a 90 decibel szervezésében

 Lassan vége a nyárnak, mi már gőzerővel dolgozunk a következő színházi és mozi évad eseményein, melyről ebben a hírlevélben szeretnénk előzetes tájékoztatást adni.

Utazás - Vaktúra

Mindenek előtt szeretnénk bejelenteni, hogy sokak kérésére és bátorítására a jövőben egy új tevékenységgel szeretnénk a látássérültek szabadidejét izgalmasabbá és tartalmasabbá tenni.
Idén augusztustól kis létszámú (max. 12-14 fő) akadálymentes külföldi és belföldi utazásokat szervezünk tapasztalt és elhivatott kísérőkkel. Az első útra augusztus 25-31. között kerül sor egy horvátországi nyaralóközpontba. Az élménybeszámolókat a következő hírlevélben olvashatják.
A közeljövőben tervezünk egy prágai hosszú hétvégét, melynek közép pontjában a sörfőzés megismerése áll egy igazi cseh sörfőzdében. Természetesen mellette az egyéb turisztikai helyek felkeresése is a program része lesz. Továbbá tervezünk még téli tandemszánkózást, valamint egy tavaszi kirándulást Toscanába, egy kompletten akadálymentesített kisvárosba. A részletekről hamarosan hallhatnak, olvashatnak hírleveleinkben.

Mozi

Az ART+CINEMA mozival együttműködésben eddig két akadálymentesített vetítésre került sor, melyre szép számmal látogattak el az érintettek és kísérőik. Szeptember 11-én (vasárnap) délután 4 órakor a nagy sikerű Bélier Család című francia-belga filmet tekinthetik meg narrációval. Narrátor: egyeztetés alatt. Néhány mondat a filmről:
Paula Bélier első látásra egy átlagos tinédzser életét éli egy francia kisvárosban: gimnáziumba jár, fiúzni akar, legjobb barátnőjével bandázik iskola után és nagyon szeretne énekfakultációra járni. Egy fiú kedvéért. Már a meghallgatáson kiderül, hogy kivételes zenei tehetsége van, és tanára komoly esélyét látja, hogy a lány egy menő párizsi iskolában fejleszthesse hangját. Ám a lehetőség Paulát nem várt dilemma elé állítja: családjában ő az egyetlen, aki nem siketnéma, ami miatt szülei és farmjuk gazdálkodásában elengedhetetlennek tűnik a segítsége. Főleg, amikor édesapja hirtelen ötlettől vezérelve indulni akar a helyi polgármester választáson és politikai ambícióinak népszerűsítését-tolmácsolását csak a lány tudja segíteni. De vajon ez elég ok, hogy családja visszatartsa a tehetséges lányt álmai valóra váltásától?

Színház

A színházainkkal már javában folyik az egyeztetés. A színházkedvelők egy igazi csemegével hangolódhatnak rá a hamarosan induló színházi évadra.
Szeptember 24., 19 óra, Nemzeti Színház
Vörösmarty Mihály: Csongor és Tünde
Az előadást Vidnyánszky Attila rendezte. A főszerepekben a színház két kiemelkedően tehetséges művésze, Ács Eszter és Fehér Tibor lesz látható és hallható. További szereplők: Nagy Mari, Szarvas József, Blaskó Péter, Tóth Auguszta és sokan mások. Narrátor: Bonecz Ervin
 Mivel ezen a napon van a Nemzeti Színház nyílt napja, ezért az előadásra a belépés díjtalan, DE MINDENKÉPPEN REGISZTRÁCIÓHOZ KÖTÖTT!!!
Regisztrálni és jegyeket igényelni az alábbi elérhetőségeken lehet:
bonecz@90decibel.org vagy info@90decibel.org

## i. Vingardium Borliget - Erzsébetligeti Borfesztivál 2016

2016. szeptember 2 - 3. 1165 Budapest XVI. kerület, Erzsébet-liget, Hunyadvár u. 43/B

Vingardium Borliget néven kel életre egy teljesen új szerveződésű borfesztivál az Erzsébetligetben. Bor, napsütés, koncertek, piknik a fűben, gasztrocsodák, gyerekprogramok – ezt ígéri a VINGARDIUM BORLIGET!

Az esemény Budapest aszfaltos belvárosa helyett természeti környezetben, zöld közösségi térbe csábít mindenkit. A több száz éves fák árnyékában hangulatos zene, fűben fekvős borozgatás, kalandos gyermekprogramok, érdekes borkurzus és számos élmény vár a vendégekre. Este pedig fergeteges koncertek várják a bulizni vágyókat.

FÓKUSZBAN A BOR
Tokaj? Villány? Balaton? Most egy hétvége alatt szinte az összes borvidék közül választhatunk, hiszen 30 borászati kiállítót vár a fesztivál.

KONCERTEK
Tóth Vera, Sena, Bohemian Betyars….mindegyik egy-egy stílust képvisel, melyet tovább színesítünk új zenei előadókkal. Célunk, hogy a megszokott nevek mellett új arcokkal ismerkedhessenek meg a látogatók
Szeptember 2.: Sena, Sapszon Orsi, Bohemian Betyars
Szeptember 3.:  The Acoustic Loops, Créme de la Pop, Járai Márk, Tóth Vera

Ezen a fesztiválon igen hangsúlyos a gyermekprogram kínálat. Ide akár lehet hozni rollert vagy görkorit is, hiszen az Erzsébetliget gyönyörű sétánya erre is alkalmas.
A kínálatban az ÖKO játékok célja bemutatni olyan kreatív ötleteket, mellyel a háztartási hulladék, újrahasznosításával játékká vagy ismét használatos tárggyá alakítható! A GIBBON SLACKLINES csapata segítségével belekóstolhatunk a kötéltáncosok életébe, de sokkal veszélytelenebb módon.   A MÁLNA ZENEKAR előadóművészekből és zenetanárokból álló budapesti együttes, mely gyermekeknek tart interaktív koncerteket – őket szombat délelőtt lehet majd látni, hallgatni.
További elemek színesítik az eseményt: pihenőkert raklap bútorokkal és függőágyakkal, fényfestés, IKARUS nosztalgia járat az Örsről, borkurzus sommelier-ek vezetésével, fotófal stb.

LÁTOGATÓI INFORMÁCIÓK
A RENDEZVÉNYRE A BELÉPÉS DÍJMENTES!
Kóstolás csak fesztiválpohárból!
A standokon a vendégeket kizárólag VINGARDIUM pohárban szolgálják ki!
A pohár ára 1600 Ft, XVI. kerületi lakosoknak 1300 Ft (lakcímkártya felmutatásával), mely tartalmazza a poharat, és két kóstolókupont. Pohárvásárlási lehetőség a pohárpontokon! A boros standoknál és a gasztronómiai kiállítóknál készpénzes fizetés közvetlenül a borászatoknak.
NYITVA TARTÁS
Péntek: 14:00-23:00
Szombat: 11:00-23:00
Tömegközlekedéssel megközelíthető: Az Örs vezér tere metróvégállomástól induló HÉV Imre utcai megállójánál, illetve a 176E és 276E autóbuszok Hunyadvár utcai megállójánál található.
Örs vezér teréről közvetlen buszjárat indul a fesztivál helyszínére (IKARUS nosztalgiajárat

Forrás:
<http://www.programturizmus.hu/ajanlat-vingardium-borliget-erzsebetligeti-borfesztival.html>

## j. Életrevalók BMK Filmklub - Kontroll

A BMK és az FSZK együttműködésének köszönhetően az Életrevalók filmklub 2016. őszi évadát hat akadálymentes film bemutatásával nyitja meg.

Helyszín: Budapesti Művelődési Központ (XI., Etele út 55/A.)
MEGKÖZELÍTHETŐSÉG:
1119 Budapest, Etele út 55/A.
Tömegközlekedéssel az M4-es metróval, 7, 103, 107, 114, 213, 214-es autóbusszal, Bikás park megállónál kell leszállni.
Minden buszjáratnak közlekedik alacsonypadlós változata is
A belépés ingyenes.

Első filmünk Antal Nimród első nagyjátékfilmje: Kontroll – 2003
főszerepben: Csányi Sándor, Balla Eszter, Pindroch Csaba.
Vetítés: 2016. szeptember 16.  péntek 18.30-tól

A film a mese és a valóság speciális keveréke. Történet egy furcsa fiatalemberről, Bulcsúról, az ellenőrtársakról egy rivális ellenőr csapatról, és mindarról, ami körülöttük van. Az utazók és a jegyellenőrök – jól ismert – drámai, de legtöbbször komikus viszonyáról. Egy kegyetlen gyilkológépről, aki utasokat lök a metró elé, és a metróvezetőség embereiről, akik számára csak egyetlen fontos szempont létezik az utasok metróba vetett hite.

A filmek akadálymentesítéséhez az audio-narrációt a Tandem Csoport – A fogyatékossággal élőkkel az akadálymentes kultúráért munkacsoportja készítette.

A látássérültek számára a narrációt speciális eszközön keresztül biztosítjuk, ezért kérjük, a vetítések előtt 5 munkanappal a regisztrációs felületen jelezzék igényüket. Csak azoknak a látogatóknak tudjuk garantálni az audio-narráció biztosítását, akik a regisztrációs felületünkön időben jelzik igényüket.

Az együttműködés keretében vetített filmek: Kontroll, Dögkeselyű, Argo, A nyomozó, A százéves ember, aki kimászott az ablakon és eltűnt, Vadászat.

Bővebb információ:
<http://www.bmknet.hu/bmk-klubok/7497-eletrevalok-bmk-filmklub>
Regisztráció:
<https://docs.google.com/forms/d/e/1FAIpQLScghB6IU0bgQ0DNgRuxaB2H_XAXL5Hlf60NNoJd-_VpAd2zhQ/viewform>

Forrás:
<https://www.facebook.com/groups/676150735871283/>

## k. Irodalmi pályázat

A Fény Alapítvány, valamint a Vakok és Gyengénlátók Hermina Egyesülete Közművelődési és Kulturális Bizottsága novellaíró pályázatot ír ki „Családom – valóság és álom” címmel.

A pályázaton kizárólag látássérültek vehetnek részt.

Tartalmi megkötés:A novella a családról szóljon egy megtörtént vagy egy elképzelt történet bemutatásával. A novellának egy jeligét kell adni, melyet a mű címe előtt kérünk feltüntetni.

Formai megkötés: 3 db A/4-es oldal 12-es betűmérettel, Arial betűtípusban.

A pályaműveket zárt borítékban postai úton kérjük beküldeni a VGYHE 1406 Budapest, Postafiók 40. címre

A borítékra írják rá: Irodalmi Pályázat.

Beérkezés határideje: 2016. szeptember 15. csütörtök.

A küldeménynek tartalmaznia kell a jeligével ellátott novellát 3 nyomtatott példányban, emellett egy zárt borítékot, melyen szerepel a jelige, és a borítékban egy külön lapon legyenek benne a következő adatok:

A novella jeligéje, a novella címe, az író neve, postai címe, telefonszáma.

A tartalmi vagy formai követelményeknek nem megfelelően beküldött, vagy határidőre nem beérkező pályázatot érvénytelennek tekintjük!

A műveket szakértő zsűri bírálja el. A zsűri elnöke Selmeczi Tibor újságíró-humorista, mellette Szöllősi Mátyás író és Szecsődi Péter író.

A zsűri tagjai a jelige alapján határozzák meg a művek erősorrendjét, csak döntésüket követően derül az ki, hogy a nyertes novelláknak ki az írója.

Az első három helyezett értékes tárgynyereményben részesül!

3. helyezett 10.000 forint értékű, 2. helyezett 20.000 forint értékű, 1. helyezett 30.000 forint értékű díjban részesül, valamint lesz egy zsűri különdíj is, ami 3 nap 2 éjszaka 2 személyes wellnes üdülés.

Eredményhirdetés október 15.-én, a Fehér Bot napján lesz az MVGYOSZ Székházban (Budapest, XIV. kerület, Hermina út 47.).

Jogi út kizárva.

## l. Idősebbek is elkezdhetik!

A Zumba Gold órákra szeretettel várom a könnyed, vidám, mozgásra vágyó, idősebb korosztályba tartozó aktív kortársakat, és azokat, akik valamilyen okból kifolyólag a Fittness zumbát nem tudják, vagy nem akarják csinálni, pl. túlsúlyosakat, kismamákat.

Zumba gold Órarend szeptembertől

HÉTFŐ 15h-16h Mozgáskorlátozottak részére SZÉKES-ZUMBA Helyszín: Wekerlei Kultúrház 1192 Petúr u.7
HÉTFŐ 18h.-19h Zumba-gold  Helyszín: Wekerlei Kultúrház 1192 Petúr u.7
KEDD 10.45h és 14.30. Zumba-gold ÚJBUDA Gold Center Bp.1117 Budafoki út 111-113,
KEDD 18h V. ker. Aranytíz Kultúrház 1052 Arany János u.10
SZERDA 19.30h XVIII. ker. PESTLŐRINC Dance City Center 1182 Üllői út 386
CSÜTÖRTÖK 10.45h és 14.30h. XI. ker. ÚJBUDA Gold Center 1117 Budafoki út 111-113,
PÉNTEK de.11h IV. ker. ÚJPEST Fit Forma Stúdió 1048 Király u.13.
Érdeklődés és jelentkezés:
Farkasné Erzsébet, Sinkó Tamás díjas Zumba oktató, Rekreációs Senior tréner, telefon: a 30/9964166
Email: erzsi.zumba@gmail.com Honlap:
[www.kineziologia1.hu/zumba-gold/](http://www.kineziologia1.hu/zumba-gold/)
A ZUMBÁZÁSHOZ SEMMIFÉLE ELŐZETES TÁNCOS SPORTOS VAGY MOZGÁSOS ELŐKÉPZETTSÉGRE NINCS SZÜKSÉG!

## m. Előre szólunk: Pótlóbuszok járnak az M3-as metró helyett

Az M3-as metró 2016. szeptember 3-án és 4-én (szombaton és vasárnap) rövidített útvonalon, Újpest-központ és a Deák Ferenc tér között jár pályakarbantartás miatt. A Deák Ferenc tér M és Kőbánya-Kispest M között pótlóbuszok szállítják az utasokat.
Az M3-as pótlóbusz 2016. szeptember 3-án és 4-én (szombaton és vasárnap) a Deák Ferenc tér M felé a Kőbánya-Kispest M–szervizút–Lehel utca–Üllői út–Könyves Kálmán körút–Albert Flórián út–Vágóhíd utca–Nagyvárad tér–Üllői út–Kálvin tér–Múzeum körút–Károly körút–Deák Ferenc tér M útvonalon halad és az alábbi megállókban áll meg:

* Kőbánya-Kispest M (felszállóhely): a 136E autóbusz felszállóhelyén;
* Határ út M: a 914-es, a 914A, a 950-es, a 950A és a 999-es autóbusz megállóhelyén;
* Pöttyös utca M: a 914-es, a 914A, a 950-es és a 950A autóbusz megállóhelyén;
* Ecseri út M: a 914-es, a 914A, a 950-es és a 950A autóbusz megállóhelyén;
* Népliget M: a 914-es, a 914A, a 950-es és a 950A autóbusz megállóhelyén;
* Nagyvárad tér M: a 914-es, a 914A, a 950-es és a 950A autóbusz megállóhelyén;
* Klinikák M: a 914-es, a 914-es, a 950-es és a 950A autóbusz megállóhelyén;
* Corvin-negyed M: a 914-es, a 914A, a 950-es és a 950A autóbusz megállóhelyén;
* Kálvin tér M: a 9-es, a 15-ös, a 115-ös, a 909-es, a 914-es, a 914A, a 950-es és a 950A autóbusz megállóhelyén;
* Astoria M: a 47-es, a 48-as, a 47B és a 49-es villamos, valamint a 9-es, a 15-ös, a 115-ös, a 909-es, a 914-es, a 914A, a 950-es, a 950A, a 979-es és a 979A autóbusz megállóhelyén;
* Deák Ferenc tér M: a 9-es, a 15-ös, a 115-ös, a 914-es, a 914A, a 916-os, a 931-es, a 950-es, a 950A, a 979-es és a 990-es autóbusz megállóhelyén.

Az M3-as pótlóbusz 2016. szeptember 3-án és 4-én (szombaton és vasárnap) Kőbánya-Kispest M felé a Deák Ferenc tér M–Deák Ferenc tér–Károly körút–Múzeum körút–Kálvin tér–Üllői út–Nagyvárad tér–Orczy út–Elnök utca–Könyves Kálmán körút–Üllői út–Lehel utca–szervizút–Kőbánya-Kispest M útvonalon halad és az alábbi megállókban áll meg:

* Deák Ferenc tér M: a 9-es, a 15-ös, a 115-ös, a 914-es, a 914A, a 916-os, a 931-es, a 950-es, a 950A, a 979-es és a 990-es autóbusz megállóhelyén;
* Deák Ferenc tér M: a 909-es, a 979-es és a 979A autóbusz megállóhelyén;
* Astoria M: a pótlóbusz megállóhelyén, a Múzeum körúton a Hotel Astoria előtt;
* Kálvin tér M: a 9-es, a 15-ös, a 115-ös, a 909-es, a 914-es, a 914A, a 950-es, a 979-es, 979A autóbusz és 83-as trolibusz megállóhelyén;
* Corvin-negyed M: a 914-es, a 914A és a 950-es autóbusz megállóhelyén,
* Klinikák M: a 914-es, a 914A és a 950-es autóbusz megállóhelyén;
* Nagyvárad tér M: a 914-es, a 914A és a 950-es autóbusz megállóhelyén;
* Népliget M: a 914-es, 914A és a 950-es autóbusz megállóhelyén;
* Ecseri út M: a 914-es, 914A és a 950-es autóbusz megállóhelyén;
* Pöttyös utca M: a 914-es, 914A és a 950-es autóbusz megállóhelyén;
* Határ út M: a 200E, a 914-es és a 950-es autóbusz megállóhelyén;
* Kőbánya-Kispest M: a 193E, a 200E, a 282E és a 284E autóbusz leszállóhelyén.

A közlekedési változással kapcsolatosan további információkat olvashatnak a forráslinken:
<http://www.bkk.hu/2016/08/potlobuszok-jarnak-az-m3-as-metro-helyett-a-deak-ferenc-ter-es-kobanya-kispest-kozott-a-szeptember-3-4-ei-hetvegen/>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:
Cím: 1146 Budapest, Hermina út 57. földszint
Telefon: 06-1/384-5541
Fax: 06-1/422-0439
E-mail: ugyfel@vgyke.com
Félfogadás:
Hétfő: 08:00-16:00,
Kedd: 08:00-16:00
Szerda: 08:00-18:00,
Csütörtök: 08:00-17:00.
Péntek 08:00-13.00

A VGYKE weboldalának címe: <http://www.vgyke.com/>
A VGYKE megtalálható a Facebookon is az alábbi linkre kattintva: <http://www.facebook.com/vgyke>
A listára az alábbi címre küldhet levelet: listaadmin@vgyke.com
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: hirlevel-request@vgyke.com
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.